b'\n_START_ARTICLE_\nAntoni Clav\xc3\xa9 i Sanmart\xc3\xad\n_START_SECTION_\nBiografia\n_START_PARAGRAPH_\nVa n\xc3\xa9ixer el 5 d\'abril de 1913 a la ciutat de Barcelona. Estudi\xc3\xa0 a l\'escola prim\xc3\xa0ria fins als dotze anys. Des de 1915 fins 1934, viu al carrer Valldonzella 56, al barri del Raval. Als tretze anys va entrar a treballar en una cotilleria del carrer Gravina de Barcelona  i aquell mateix any, el 1926, es matricul\xc3\xa0 a les classes nocturnes a l\'Escola de Llotja, on inici\xc3\xa0 la seva formaci\xc3\xb3 art\xc3\xadstica. All\xc3\xa0 reb\xc3\xa9 classes de pintura per Jos\xc3\xa9 Mongrell, qui li aconsegu\xc3\xad una feina de pintor decorador a l\'establiment d\'Aureli Tolosa i Alsina, conegut popularment com a Can Tolosa. El 1932 deix\xc3\xa0 aquesta feina per dedicar-se exclusivament a la realitzaci\xc3\xb3 de cartells cinematogr\xc3\xa0fics. A final de 1936, la guerra civil espanyola dugu\xc3\xa9 Clav\xc3\xa9 al front d\'Arag\xc3\xb3 a lluitar amb el b\xc3\xa0ndol republic\xc3\xa0. Acabat el conflicte b\xc3\xa8l\xc2\xb7lic, el 1939 hagu\xc3\xa9 de fugir a Fran\xc3\xa7a a conseq\xc3\xbc\xc3\xa8ncia de la dictadura franquista, i s\'instal\xc2\xb7l\xc3\xa0 a la ciutat de Par\xc3\xads, on inici\xc3\xa0 la seva carrera com a escen\xc3\xb2graf. L\'any 1956 Clav\xc3\xa9 abandon\xc3\xa0 Par\xc3\xads per instal\xc2\xb7lar-se a la ciutat de Sant Tropetz, poblaci\xc3\xb3 situada a la regi\xc3\xb3 de Proven\xc3\xa7a \xe2\x80\x93 Alps \xe2\x80\x93 Costa Blava. _NEWLINE_L\'any 1984 l\'Estat Espanyol li reconegu\xc3\xa9 la seva v\xc3\xa0lua art\xc3\xadstica amb l\'exposici\xc3\xb3 de m\xc3\xa9s de cent obres al Pavell\xc3\xb3 espanyol de la Biennal de Ven\xc3\xa8cia, i aquell mateix any li fou concedida la Medalla d\'Or de la Generalitat de Catalunya. _NEWLINE_Mor\xc3\xad a la ciutat de Sant Tropetz el 30 d\'agost de l\'any 2005, sent enterrat posteriorment al cementiri de Montparnasse de Par\xc3\xads.\n_START_SECTION_\nInicis a Barcelona\n_START_PARAGRAPH_\nEl 1926 incia els seus estudis a la seu del carrer Aribau de l\'Escola Llotja. All\xc3\xa0 tindr\xc3\xa0 \xc3\x80ngel Ferrant com a professor d\'escultura, i a Jos\xc3\xa9 Mongrell com a mestre de pintura. Alguns dels seus companys eren el pintor Emili Grau Sala i els escultors Eduald Serra i Jordi Casals. Un dels primers llen\xc3\xa7os que Clav\xc3\xa9 realitz\xc3\xa0 fou una c\xc3\xb2pia d\'un paisatge de Mongrell, que Pierre Cabanne reprodueix en la seva obra monogr\xc3\xa0fica sobre el pintor. Les primeres obres de Clav\xc3\xa9, doncs, presenten els trets academicistes de la seva formaci\xc3\xb3. De fet, Clav\xc3\xa9 explicava que en la primera visi\xc3\xb3 que tingu\xc3\xa9 d\'una obra de Matisse, li smebl\xc3\xa0 totalment desdibuixada. _NEWLINE_Fou a principis de la d\xc3\xa8cada de 1930 quan t\xc3\xa9 el primer contacte amb l\'art d\'avantguarda, gr\xc3\xa0cies al seu amic el tamb\xc3\xa9 pintor Salvador Ortiga, qui coneixia de primera m\xc3\xa0 l\'art que es feia a Paris en aquell moment, referent de la modernitat. Neix llavors l\'inter\xc3\xa8s de Clav\xc3\xa9 per la t\xc3\xa8cnica del collage i l\'\xc3\xbas de materials poc ortodoxos en el camp de la pintura. El 1936 visit\xc3\xa0 tamb\xc3\xa9 una exposici\xc3\xb3 de Picasso a Barcelona, la qual cosa influ\xc3\xad considerablement en la seva obra. _NEWLINE_El 1933 incia la seva carrera com a cartellista cinematogr\xc3\xa0fic. Treballant a Can Tolosa s\'assabent\xc3\xa0 que CINAES, distribuidora de cinema i la m\xc3\xa9s important empresa art\xc3\xadstica de Barcelona, estava buscant un cartellista que il\xc2\xb7lustr\xc3\xa9s arnb grans plafons els films que s\'estrenaven setmana rere setmana a la porta d\'alguns dels cinemes que formaven part de la companyia. Els seus cartells s\xc3\xb3n f\xc3\xa0cilment reconeixibles, amb un estil que presenta clares influ\xc3\xa8ncies del cubisme, l\'art-d\xc3\xa9co i el surrealisme. Clav\xc3\xa9 no apel\xc2\xb7lava a la reproducci\xc3\xb3 de la imatge d\'un actor o un fotograma del film, sin\xc3\xb3 que cre\xc3\xa0 un estil propi, caracteritzat per la simplificaci\xc3\xb3 de les formes._NEWLINE_El 1936, esclatada la Guerra Civil, i quan havia guanyat fama com a cartellista, va ser cridat a front, pel que hagu\xc3\xa9 d\'abandonar temporalment la seva carrera art\xc3\xadstica. Un cop acabat el conflicte, es refugi\xc3\xa0 a Paris.\n_START_SECTION_\nPar\xc3\xads i les escenografies teatrals\n_START_PARAGRAPH_\nA la capital francesa coincideix amb altres exiliats com Grau Sala, Mart\xc3\xad Bas i Apel\xc2\xb7les Fenosa, entre d\'altres. Paral\xc2\xb7lelament a l\'obra publicit\xc3\xa0ria, als anys trenta f\xc3\xa9u una obra principalment dibuix\xc3\xadstica, de ressons surrealitzants i on\xc3\xadrics per\xc3\xb2 marcada per una gr\xc3\xa0cia decorativa suaument nost\xc3\xa0lgica, una mica a la manera del seu amic Grau Sala. Els primers anys, per\xc3\xb2, viu de petits enc\xc3\xa0rrecs de circumst\xc3\xa0ncia. Fins a mitjans de la d\xc3\xa8cada de 1950, Clav\xc3\xa9 t\xc3\xa9 dues dedicacions principals: la il\xc2\xb7lustraci\xc3\xb3 de llibres de bibli\xc3\xb2fil, de la qual el Gargantua de Rabelais \xc3\xa9s la fita m\xc3\xa9s destacada, i la decoraci\xc3\xb3 i elaboraci\xc3\xb3 d\'escenografies i vestits per a espectacles de teatre i m\xc3\xbasica, amb qu\xc3\xa8 assolir\xc3\xa0 un \xc3\xa8xit m\xc3\xa9s que notable. Comen\xc3\xa7\xc3\xa0 el 1946 amb el ballet Los Caprichos, inspirat en els aiguaforts de Goya, per a la companyia dels Champs-Elys\xc3\xa9es. Destacar\xc3\xa0 tamb\xc3\xa9 l\'enc\xc3\xa0rrec que li f\xc3\xa9u Roland Petit pel ballet Carmen, els decorats del qual es continuaran utilitzant fins a la d\xc3\xa8cada de 1990._NEWLINE_Cal tenir en compte que el descobriment del millor art dels museus parisencs li va causar una gran commoci\xc3\xb3, i la seva primera obra pict\xc3\xb2rica rep influ\xc3\xa8ncies de Vuillard i sobretot de Pierre Bonnard._NEWLINE_Degut a la resid\xc3\xa8ncia en aquesta ciutat, se l\'ha adscrit a la coneguda Escola de Par\xc3\xads juntament amb altres artistes d\'altres nacionalitats, per\xc3\xb2 tamb\xc3\xa9 juntament amb els espanyols Pablo Picasso, Juan Gris, Joan Mir\xc3\xb3 o Antonio Saura, artistes amb els quals va compartir resid\xc3\xa8ncia a la capital francesa i m\xc3\xa9s que unes tend\xc3\xa8ncies art\xc3\xadstiques concretes._NEWLINE_El 1944 va con\xc3\xa8ixer personalment a Picasso, fet que el va marcar al llarg de la seva vida, i que fou una amistat que perdur\xc3\xa0 fins a la mort de l\'artista de M\xc3\xa0laga. Des d\'aleshores an\xc3\xa0 abandonant el cam\xc3\xad iniciat i comen\xc3\xa7\xc3\xa0 a desenvolupar una obra amb una pl\xc3\xa0stica ben diferent i menys cl\xc3\xa0ssica.\n_START_SECTION_\nS\xc3\xa8rie Reis i Guerrers\n_START_PARAGRAPH_\nAl mateix temps que desenvolupava les escenografies teatrals, Clav\xc3\xa9 va iniciar un treball d\'il\xc2\xb7lustracions de Gargant\xc3\xbaa que el port\xc3\xa0 a familiaritzar-se amb una iconografia medieval que va anar desenvolupant en les seves famoses s\xc3\xa8ries de guerrers, reis, reines i cavallers, que a l\'inici eren representats en un cert realisme, per\xc3\xb2 que a mesura que anava passant el temps va anar guanyant terreny l\'abstracci\xc3\xb3 dins de l\'evoluci\xc3\xb3 de la seva obra pict\xc3\xb2rica. Les figures perden precisi\xc3\xb3 i forma, donant pas al tra\xc3\xa7 i a una personal gamma de colors i textures com a principals protagonistes de les seves obres. No obstant, la pintura de Clav\xc3\xa9 sempre conservar\xc3\xa0 algun element figuratu, el qual li servir\xc3\xa0 per estructurar des seves composicions._NEWLINE_L\'any 1952 particip\xc3\xa0 en la pel\xc2\xb7l\xc3\xadcula Hans Christian Andersen ("El magn\xc3\xadfic Andersen"), dirigida per Charles Vidor, sent el responsable de realitzar els decorats (juntament amb Richard Day i Howard Bristol) i el vestuari (juntament amb Mary Willis i Barbara Karinska), treballs pels quals fou candidat al premi Oscar. A partir, per\xc3\xb2, de 1954 abandon\xc3\xa0 la decoraci\xc3\xb3 per dedicar-se a la pintura.\n_START_SECTION_\nD\xc3\xa8cada del 1960\n_START_PARAGRAPH_\nA la d\xc3\xa8cada del 1960 destac\xc3\xa0 en l\'homenatge que l\'artista f\xc3\xa9u a Domenikos Theotokopoulos, "El Greco". En aquesta \xc3\xa8poca clarament es veuen les influ\xc3\xa8ncies dels cl\xc3\xa0ssics i de l\'\xc3\xa8poca del barroc. Especial rellev\xc3\xa0ncia agafa la tem\xc3\xa0tica del cavaller de la m\xc3\xa0 al pit, que \xc3\xa9s un referent, especialment la m\xc3\xa0, que s\'anir\xc3\xa0 repetint en la futura obra de Clav\xc3\xa9. En aquesta \xc3\xa8poca es caracteritza pel pas definitiu cap a l\'abstracci\xc3\xb3 en la seva obra, on clarament se superposa a la figura o al tema escollit per l\'artista.\n_START_SECTION_\nD\xc3\xa8cada del 1970\n_START_PARAGRAPH_\nLa d\xc3\xa8cada del 1970 Clav\xc3\xa9 continu\xc3\xa0 la seva evoluci\xc3\xb3 de formes i colors, utilitzant t\xc3\xa8cniques diverses, com ara el collage o el "trompe-l\'oeil", incl\xc3\xbas inventant-se\'n de noves com el "papier froiss\xc3\xa9" fruit d\'una causalitat t\xc3\xa8cnica en l\'\xc3\xbas de l\'aerosol _NEWLINE_sobre papers arrugats i que va fer servir de manera molt personal no solament en aquesta \xc3\xa8poca, sin\xc3\xb3 en \xc3\xa8poques posteriors._NEWLINE_L\'any 1978 el Museu Nacional d\'Art Modern de Par\xc3\xads, actual Centre Georges Pompidou, li dedic\xc3\xa0 la primera retrospectiva, el que convert\xc3\xad a Clav\xc3\xa9 en un dels artistes m\xc3\xa9s prestigiosos de la seva generaci\xc3\xb3.\n_START_SECTION_\nD\xc3\xa8cada del 1980\n_START_PARAGRAPH_\nLa d\xc3\xa8cada del 1980 destac\xc3\xa0 per la s\xc3\xa8rie que dedic\xc3\xa0 a Picasso anomenada "A Don Pablo", en la qual s\'inspir\xc3\xa0 en gravats picassians, aix\xc3\xad com les influ\xc3\xa8ncies que va rebre en dos grans viatges que va fer al Jap\xc3\xb3 i Nova York, on destil\xc2\xb7la els aspectes que m\xc3\xa9s li van cridar l\'atenci\xc3\xb3 de la cultura hist\xc3\xb2rica i social d\'aquests indrets.\n_START_SECTION_\n\xc3\x9altims anys de vida\n_START_PARAGRAPH_\nLes obres de la d\xc3\xa8cada del 1990 i dels principis del segle XXI es caracteritzen per la recreaci\xc3\xb3 de les textures dins l\'abstracci\xc3\xb3 amb una utilitzaci\xc3\xb3 profusa dels "papiers froiss\xc3\xa9s" _NEWLINE_i d\'altres tem\xc3\xa0tiques utilitzades en les seves etapes anteriors._NEWLINE_El reconeixement internacional d\'aquest artista qued\xc3\xa0 const\xc3\xa0ncia en la profusi\xc3\xb3 de les seves obres en importants col\xc2\xb7leccions, ja tant particulars com p\xc3\xbabliques, en diferents pa\xc3\xafsos del m\xc3\xb3n com ara Fran\xc3\xa7a, Jap\xc3\xb3, Estats Units, Su\xc3\xafssa i Corea entre d\'altres. El mar\xc3\xa7 de 2013 s\'iniciaren els actes de celebraci\xc3\xb3 del seu centenari amb una exposici\xc3\xb3 de pintura al museu Can Framis de la Fundaci\xc3\xb3 Vila Casas.'